
NOTA DE PRENSA
Ribadumia presenta a quinta edición do Rallymix Concello de Ribadumia, que se celebrará os días 24, 25 e 26 de xullo


A proba, organizada pola Escudaría Desguaces Tino Racing, reunirá no municipio a pilotos e afeccionados ao automobilismo durante unha fin de semana de competición e espectáculo.

Esta quinta edición terá un gran compoñente emocional, xa que estará marcada polas homenaxes a Esteban Pérez Iglesias e a Bárbara Gómez Oubel, ademais do regreso de Tinín Iglesias á competición despois de tres anos.


Ribadumia. Venres, 17 de xullo de 2026.  
O Concello de Ribadumia acolleu este venres a presentación oficial do V Rallymix Concello de Ribadumia, unha proba automobilística que se celebrará os próximos 24, 25 e 26 de xullo e que volverá converter o municipio nun dos puntos destacados do calendario deportivo galego.

O acto contou coa presenza de David Castro, alcalde de Ribadumia, e representantes da Corporación municipal, así como do voceiro da Escudaría Desguaces Tino Racing, entidade organizadora da proba, Pablo Iglesias; do presidente da Federación Galega de Automobilismo, Antonio Rodríguez Troitiño; do deputado provincial da Deputación de Pontevedra, Javier Tourís; do xefe do Servizo de Deportes da Xunta de Galicia en Pontevedra, Daniel Benavides Alonso; e do concelleiro de Deportes do Concello de Meis, Manuel Muñoz.

Durante a presentación déronse a coñecer os principais detalles da competición, que nesta quinta edición contará cun treito de 13,5 quilómetros cronometrados, con percorrido por pistas de terra e asfalto pechadas ao tráfico. Ademais, repartiranse 6.350 euros en premios entre as diferentes categorías participantes.

A competición, organizada pola Escudaría Desguaces Tino Racing, ofrecerá ao público a oportunidade de gozar dunha modalidade automobilística caracterizada pola súa espectacularidade e pola proximidade entre participantes e afeccionados.

Esta edición acollerá tamén o IV Memorial Esteban Pérez Iglesias e o III Memorial Bárbara Gómez Oubel, dúas homenaxes coas que a organización quere manter vivo o recordo de persoas moi vinculadas ao automobilismo e á escudaría, e poñer en valor principios como o respecto, a confianza e a superación.

Precisamente arredor deste último valor, a organización destacou o regreso á competición de Tinín Iglesias, que volverá poñerse ao volante dun Ford Fiesta N5 tras tres anos de recuperación e resiliencia, nun dos momentos máis emotivos desta quinta edición do Rallymix.

Durante o acto, a Escudaría Desguaces Tino Racing agradeceu o apoio das administracións públicas, das empresas patrocinadoras e de todas as persoas colaboradoras que fan posible a celebración desta nova edición da proba.

O alcalde de Ribadumia puxo en valor a colaboración entre administracións, organización e tecido empresarial para facer posible unha proba xa consolidada no calendario galego, destacando ademais o impacto que este evento ten na promoción dos municipios de Meis e Ribadumia e na dinamización da súa actividade económica e social durante a fin de semana da competición.

